
Text rozhodnutia
Súd: Krajský súd Nitra Spisová značka: 23Sa/37/2018 Identifikačné číslo súdneho spisu: 4018200323 Dátum vydania rozhodnutia: 17. 12. 2018 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2018:4018200323.2 ROZSUDOK V MENE SLOVENSKEJ REPUBLIKY Krajský súd v Nitre v právnej veci žalobcu: U.. L. J., bytom K., X. XX, proti žalovanému: Sociálna poisťovňa, ústredie v Bratislave, Ul. 29. augusta 8, Bratislava, o preskúmanie rozhodnutia žalovaného č. XXX XXX XXXX X zo dňa 17. 04. 2018, sudkyňou JUDr. Danou Kálnayovou, takto r o z h o d o l : Krajský súd žalobu zamieta. Krajský súd žalovanej nepriznáva náhradu trov konania. o d ô v o d n e n i e : I. 1. Rozhodnutím žalovanej č. XXX XXX XXXX 0 zo dňa 17. 04. 2018 podľa § 218 ods. 2 zákona č. 461/2003 Z. z. o sociálnom poistení, rozhodol generálny riaditeľ tak, že odvolanie žalobcu zamietol a napadnuté rozhodnutie I. stupňového správneho orgánu č. XXX XXX XXXX 0 zo dňa 30. 11. 2017 ako vecne správne potvrdil 2. I. stupňový správny orgán predmetným rozhodnutím zo dňa 30. 11. 2017 žalobcovi podľa § 82, § 293dx zákona č. 461/2003 Z.z. od 01. 01. 2018 zvýšil starobný dôchodok na 334,80 eur mesačne. 3. Proti I. stupňovému rozhodnutiu podal žalobca odvolanie, v ktorom uviedol, že týmto rozhodnutím sa cíti byť diskriminovaný. Poukázal na to, že starobný dôchodok mu bol zvýšený podľa § 82b zákona č. 461/2003 Z.z. v znení zákona č. 140/2015 Z.z. od 01. 07. 2015 na sumu 328,90 eur mesačne. Žalobca nesúhlasil s valorizáciou dôchodku už od r. 2016, nakoľko podľa jeho názoru mala by valorizovaná sumu 328,90 euro, ktorá mu mala byť priznaná od 01. 07. 2015, a teda táto suma sa už mala valorizovať od 01. 01. 2016. Tento výpočet nemá oporu v zákone ani v príslušných paragrafoch, ktorý sa týka. Žiadal vydať nové rozhodnutie o starobnom dôchodku za roky 2016 a 2017 v zmysle § 82 ods. 11 a za rok 2018 v zmysle § 82 ods. 2 zákona o sociálnom poistení. 4. Generálny riaditeľ sociálnej poisťovne ako odvolací orgán preskúmal napadnuté rozhodnutie a priloženú spisovú dokumentáciu a dospel k záveru, že napadnuté rozhodnutie je potrebné potvrdiť. Rozhodnutím č. XXX XXX XXXX zo dňa 19. 01. 2006 bol žalobcovi priznaný od 19. 12. 2005 predčasný starobný dôchodok v sume 6.350,- Sk mesačne. Predčasný starobný dôchodok je podľa § 69 ods. 2 zákona č. 461/2003 Z. z. po dovŕšení dôchodkového veku starobný dôchodok. Právoplatným rozhodnutím žalovanej zo dňa 17. 10. 2015 bol žalobcovi podľa § 82b od 01. 07. 2015 zvýšený starobný dôchodok o 12,60 eur na sumu minimálneho dôchodku, a to 328,90 eur. Účelom minimálneho dôchodku je chrániť poberateľa dôchodku pred stavom hmotnej núdze. Z toho dôvodu je suma minimálneho dôchodku viazaná na spoločensky uznanú minimálnu hranicu príjmov (životné minimum), pod ktorou nastáva stav hmotnej núdze a ak sa zvýši táto spoločensky uznaná hranica, zvýši sa i suma minimálneho dôchodku. Suma starobného dôchodku sa každoročne zvyšuje v súlade s § 82 zákona č. 461/2003 Z.z. Podľa § 82 ods. 3 zákona č. 461/2003 Z.z., na zvýšenie dôchodku je rozhodujúca mesačná suma dôchodku, bez jej zvýšenia na sumu minimálneho dôchodku. Dôchodky, okrem vyrovnávacieho príplatky, na v r. 2018 zvyšujú podľa § 82 a § 293dx zákona č. 461/2003 Z.z. v znení neskorších predpisov o percento medziročného rastu spotrebiteľských cien za domácnosti dôchodcov, teda o 0,8 % mesačne sumy dôchodku, najmenej však o pevnú sumu zvýšenia určenú ako 2 % z priemernej mesačnej sumy príslušného druhu dôchodku vykázanej sociálnou poisťovňou k 30. 06. 2017. Pevná suma zvýšenia starobného dôchodku v r. 2018 je 8,40 euro mesačne a je určená ako 2 % z priemernej mesačnej sumy starobného dôchodku 417,57 euro. Starobný dôchodok bez zvýšenia na sumu minimálneho dôchodku je zvýšený o pevnú sumu zvýšenia 8,40 eur mesačne, pretože táto suma je vyššia ako suma zvýšenia o percento medziročného rastu spotrebiteľských cien za domácnosti dôchodcov, čo predstavuje 2,70 eur mesačne. Starobný dôchodok bez sumy zvýšenia na sumu minimálneho dôchodku patril žalobcovi k 31. 12. 2017 v sume 326,40 eur mesačne. Od 01. 01. 2018 sa starobný dôchodok bez suma zvýšenia na sumu minimálneho dôchodku zvýšil žalobcovi o 8,40 eur, t.j. na sumu 334,80 eur. Nakoľko táto suma zvýšenia dôchodku je od 01. 01. 2018 vyššia ako je zákonom garantovaná suma minimálneho dôchodku, čo je 331,20 eur mesačne, žalobcovi patrí starobný dôchodok v sume 334,80 eur mesačne a nárok na zvýšenie starobného dôchodku na sumu minimálneho dôchodku od 01. 01. 2018 zanikol. Čo sa týka námietky navrhovateľa voči zvýšenia dôchodku od januára 2016, žalovaný má za to, že tieto dôchodkové dávky žalobcu boli posúdené vecne správne a boli vykonané v súlade s platnou právnou úpravou. Prvostupňový správny orgán žalovanej pri zvyšovaní starobného dôchodku od 01. 01. 2016 postupoval podľa § 82 a § 293dx zákona č. 461/2003 Z.z. a podľa § 82 zákona č. 461/2003 Z.z., a preto táto námietka o nesprávnom zvýšení dôchodku je nedôvodná. Keďže žalobca nepredložil žiadne relevantné zákony v dôsledku čoho by mohlo dôjsť k zmene rozhodnutia žalovaný správny orgán dospel k záveru, že odvolanie žalobcu je nedôvodné a napadnuté rozhodnutie ako vecne správne potvrdil. II. 5. Žalobca voči rozhodnutiu včas podal žalobu, v ktorej žiadal preskúmať rozhodnutie žalovaného a uvádzal, že nesúhlasí so spôsobom výpočtu, resp. aplikovaní výpočtu, zvyšovania jeho starobného dôchodku podľa § 82 ods. 14, ktoré je účinné až od 01. 01. 2018. Na jeho dôchodok nie je možné aplikovať toto ustanovenie, pretože toto je možné aplikovať iba na dôchodky priznané od 01. 01. 2018. Má za to, že na základe rozhodnutia zo dňa 17. 10. 2015 bol jeho starobný dôchodok zvýšený na sumu 328,90 eur mesačne od 01. 07. 2015. Po valorizácii o 1,90 za rok 2016 o 8,20 eur, za rok 2017 o 8,40 eur, za rok 2018 má byť jeho starobný dôchodok o 347,40 eur od 01. 01. 2018. Postup sociálnej poisťovne považuje za nezákonný, žiada rozhodnutie zrušiť a opätovne rozhodnúť o zvýšení jeho dôchodku na 347,40 eur. III. 6. Žalovaná vo svojom písomnom vyjadrení zo dňa 20. 07. 2018 žiadala žalobu zamietnuť. K námietkam žalobcu uviedla, že mu bol právoplatným rozhodnutím zo dňa 17. 10. 2015 podľa § 82b zvýšený starobný dôchodok od 01. 07. 2015 na sumu 328,90 eur mesačne, t.j. na sumu minimálneho dôchodku. Rozhodnutím žalovanej zo dňa 03. 12. 2015 bol žalobcovi zvýšený starobný dôchodok od 01. 001. 2016 na sumu 318,20 eur. Podľa § 82b zákona č. 140/2015 Z.z. od 01. 01. 2016, patrí žalobcovi starobný dôchodok zvýšený na sumu minimálneho dôchodku v sume 328,90 eur mesačne. Krajský súd v Nitre rozhodol o opravnom prostriedku žalobcu rozsudkom 23Sd/15/2016 zo dňa 04. 10. 2016 tak, že rozhodnutie žalovanej zo dňa 03. 12. 2015 potvrdil. Voči tomuto rozhodnutiu krajského súdu podal odvolanie žalobca a Najvyšší súd SR rozhodnutím č. 9So/139/2016 zo dňa 27. 06. 2018 rozsudok krajského súdu potvrdil. Žalovaný správny orgán ohľadom jeho zvýšenia starobného dôchodku uviedol, že podľa § 82 ods. 1 písm. a/ zákona č. 461/2003 Z.z. v znení neskorších predpisov, dôchodková dávka, okrem vyrovnávacieho príplatku, sa do 31. 12. 2017 zvyšuje od závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve SR vykázaných štatistickým úrazom za prvý pol rok kal. roka, ktorý predchádza príslušnému kal. roku a od priemernej mesačnej sumy starobného dôchodku vykázanej sociálnou poisťovňou kal. roka, ktorý predchádza príslušnému kal. roku; na určenie priemernej mesačnej sumy starobného dôchodku sa zohľadňuje suma starobného dôchodku bez jej zvýšenia na sumu minimálneho dôchodku. Z vyššie uvedených ustanovení vyplýva, že starobný dôchodok sa zvyšuje od 01. 01. 2016 o 1,90 eur mesačne a že sa zvýši suma starobného dôchodku bez jej zvýšenia na sumu minimálneho dôchodku a až následne sa zisťuje, či vznikol, resp. či trvá nárok na zvýšenie starobného dôchodku na sumu minimálneho dôchodku. Obdobne to platí aj pri zvýšení dôchodku od 01. 01. 2017. Podľa § 82 ods. 14 zákona č. 461/2003 Z.z. v znení účinnom do 30. 06. 2015 na zvýšenie dôchodkovej dávky od 01. 01. 2018 je rozhodujúca mesačná suma dôchodkovej dávky vyplácaná ku dňu, od ktorého sa zvyšuje. Podľa § 82 ods. 14 zákona č. 461/2003 Z.z. v znení účinnom do 30. 06. 2015 na zvýšenie dôchodkovej dávky od 01. 01. 2018 je rozhodujúca mesačná suma dôchodkovej dávky, bez jej zvýšenia na sumu minimálneho dôchodku, vyplácaná ku dňu, od ktorého sa zvyšuje. Podľa § 82 ods. 1 zákona č. 461/2003 Z.z. v znení účinnom od 01. 01. 2018, na zvýšenie dôchodku je rozhodujúca mesačná suma dôchodku bez jej zvýšenia na sumu minimálneho dôchodku. Starobný dôchodok bez sumy zvýšenia na sumu minimálneho dôchodku patril žalobcovi k 31. 12. 2017 vo výške 326,40 eur mesačne. Od 01. 01. 2018 sa starobný dôchodok bez sumy zvýšenia na sumu minimálneho dôchodku zvýšil o 8,40 eur mesačne, t.j. na 334,80 eur mesačne. Keďže táto suma starobného dôchodku je vyššia ako je zákon garantovaná suma minimálneho dôchodku, čo je 331,20 eur mesačne, patrí žalobcovi od 01. 01. 2018 starobný dôchodok v sume 334,80 eur. Žalobcovi bol zvýšený starobný dôchodok I. stupňovým správnym orgánom v zmysle zákona správne, a preto žalovaný správny orgán rozhodnutie ako vecne správne potvrdil a odvolanie žalobcu zamietol. IV. 7. Krajský súd ako správny súd preskúmal napadnuté rozhodnutie žalovaného v rozsahu a z dôvodov uvedených v žalobe na pojednávaní a podľa § 190 SSP dospel k záveru, že žaloba nie je dôvodná, a preto rozsudkom žalobu žalobcu zamietol. 8. Správny súd podľa § 107 ods. 2 SSP, rozhodol bez pojednávania. 9. Po vyhodnotení závažnosti dôvodov žaloby vo vzťahu k napadnutému rozhodnutiu správneho orgánu ako aj k obsahu pripojeného spisu žalovanej konštatoval, že nezistil dôvod, že by sa žalovaná odchýlila od logických argumentov a relevantných právnych záverov so správnou citáciou dotknutých právnych noriem, obsiahnutých v odôvodnení napadnutého rozhodnutia žalovanej, ktoré vytvárajú dostatočné právne východiská pre správnosť napadnutého výroku rozhodnutia. Žalovaná sa v rozhodnutí vyporiadala so všetkými námietkami žalobcu a rozhodnutie riadne zdôvodnila. Suma starobného dôchodku žalobcu 326,40 euro bola od 01. 01. 2018 zvýšená o 8,40 eur mesačne na sumu 334,80 eur v zmysle § 82 ods. 14 zákona č. 461/2003 Z.z. Keďže suma starobného dôchodku je vyššia ako suma minimálneho dôchodku, ktorý bol žalobcovi vyplácaný v sume 331,20 eur, bude sa žalobcovi vyplácať starobný dôchodok od 01. 01. 2018 v sume 334,80 mesačne a nárok na zvýšenie starobného dôchodku na sumu minimálneho dôchodku od 01. 01. 2018 zanikol. 10. Z dôvodovej správy k návrhu zákona č. 140/2015 Z.z. vyplýva, že cieľom minimálneho dôchodku je zabezpečiť poistencovi, ktorý počas väčšiny svojho pracovného života vykonával zárobkovú činnosť, dôchodkový príjem na takej úrovni, aby nebol ako jednotlivec odkázaný na pomoc v hmotnej núdzi. Na ten účel sa starobný dôchodok alebo invalidný dôchodok vyplácaný po dovŕšení dôchodkového veku zvýši poistencovi ak splní zákonom stanovené podmienky tak, aby suma tohto dôchodku bola vyššia ako suma životného minima pre jednu plnoletú fyzickú osobu. Podľa osobitne časti dôvodovej časti k tomuto zákonu, zvýšenie starobného dôchodku po dovŕšení dôchodkového veku na minimálny dôchodok, patrí poberateľovi tejto dávky, len počas obdobia, pokyn poistencov úhrnný dôchodkový príjem nepresiahol ustanovenú hranicu. Nárok na minimálny dôchodok prichádza do úvahy, ak starobný dôchodok v zákonnej sume, do ktorej nepochybne patrí aj valorizácia, je nižší ako minimálny dôchodok. Preto je potrebné pri posudzovaní nároku na zvýšenie (valorizáciu) starobného dôchodku vychádzať zo sumy tejto dôchodkovej dávky pred jej zvýšením na minimálny dôchodok. Z tohto dôvodu sa zvýšenie na minimálny dôchodok nevalorizuje. Zvýšenie dôchodku sa pripočíta k sume starobného dôchodku, ktorých suma bola určená na základe obdobia dôchodkového poistenia a vymeriavacích základov a stáva sa ich súčasťou, preto sa musia v prvom rade tieto dôchodky valorizovať a potom posudzovať, či sú splnené podmienky na jeho zvýšenie na minimálny dôchodok. Takýto princíp sa uplatňuje aj pri valorizácii dôchodkov od 01. 01. 2018. Z ustanovenia § 82b vyplýva zámer zákonodarcu, aby nárok na minimálny dôchodok trval len dovtedy, kým starobný dôchodok vo vymeranej zákonnej sume, vrátane valorizácie bude nižší ako minimálny dôchodok. Keďže starobný dôchodok valorizovaný v r. 2018 u žalobcu je vyšší ako minimálny dôchodok, správne rozhodla žalovaná, že žalobca má nárok na starobný dôchodok v sume 334,80 eur. 11. Správny súd, vzhľadom na vyššie uvedené, dospel k záveru, že žalovaná ako aj prvostupňový správny orgán, postupovala v súlade so zákonom, keď valorizovala k 01. 01. 2018 zákonnú sumu starobného dôchodku 326,40 eur + 8,40 eura, t.j. 334,80 eur, ktorá je vyššia ako suma minimálneho starobného dôchodku, preto z týchto dôvodov správny súd považoval rozhodnutie žalovanej za súladné so zákonom, a preto žalobu ako nedôvodnú podľa § 199 SSP zamietol. 12. Správny súd o trovách konania rozhodol podľa § 168 SSP tak, že žalovanej nepriznal náhradu trov konania, pretože jej trovy konania nevznikli a žalobca nemal v konaní úspech. Poučenie: Proti rozhodnutiu správneho súdu nie je prípustný opravný prostriedok, ak tento zákon neustanovuje inak (§ 133, ods. 2 SSP). Proti každému právoplatnému rozhodnutiu krajského súdu je prípustná kasačná sťažnosť, ak zákon neustanovuje inak (§ 439, ods. 1, 2, 3 SSP). Kasačnú sťažnosť možno odôvodniť len dôvodmi uvedenými v § 440, ods. 1, 2 SSP. Kasačnú sťažnosť môže podať účastník konania, ak bolo rozhodnuté v jeho neprospech v lehote 1 mesiaca, od doručenia rozhodnutia krajského súdu, subjektu oprávnenému na jej podanie, ak nie je ustanovené inak. Lehota na podanie kasačnej sťažnosti je 30 dní od doručenia rozhodnutia krajského súdu v prípadoch uvedených v § 145 ods. 2 SSP. Zmeškanie lehoty nemožno odpustiť. Kasačná sťažnosť sa podáva na krajskom súde, ktorý napadnuté rozhodnutie vydal. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé v akom rozsahu a z akých dôvodov podľa § 440 sa podáva (ďalej len sťažnostné body), návrh výroku rozhodnutia (sťažnostný návrh), pričom sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom (§ 449, ods. 1). Tieto povinnosti neplatia, ak ide o konania o správnej žalobe v sociálnych veciach (§ 6, ods. 2, písm. c/).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2018:4018200323.2 (dáta aktuálne k 12. 11. 2026). Záväzné je znenie zverejnené súdom.




